|  |
| --- |
|  |

REPUBLIKA SLOVENIJA

**MINISTRSTVO ZA JAVNO UPRAVO**

DIREKTORAT ZA STVARNO PREMOŽENJE

Tržaška cesta 21, 1000 Ljubljana T: 01 478 83 83

E: pocitnice.mju@gov.si

www.mju.gov.si

Številka: 322-18/2025-3130/1

Datum: 6. 10. 2025

Ministrstvo za javno upravo (v nadaljevanju: ministrstvo) v skladu s 17. členom Pravilnika o počitniški dejavnosti št.: 322-13/2023/1 z dne 13. 3. 2023 (v nadaljevanju: pravilnik)

**O B J A V L J A**

**razpis za letovanje v zimski sezoni 2025/2026 na naslednjih lokacijah:**

|  |  |  |  |
| --- | --- | --- | --- |
| LOKACIJA | ŠTEVILO LEŽIŠČ | ŠTEVILO ENOT NA LOKACIJI | CENA DNEVNEGA NAJEMA V € z vključenim DDV |
| BOHINJSKA BISTRICA | enosobno stanovanje – 6 ležišč | 2 | 70,00 |
|  | garsonjera – 3 ležišča | 1 | 55,00 |
| KRANJSKA GORA | trisobno stanovanje – 8 ležišč | 2 | 90,00 |
|  | enosobno stanovanje – 6 ležišč | 2 | 80,00 |
|  | garsonjera – 4 ležišča | 5 | 70,00 |
|  | garsonjera – 2 ležišči | 1 | 60,00 |
| KOPE | garsonjera – 4 ležišča | 1 | 65,00 |
| ROGLA | enosobno stanovanje – 6 ležišč | 1 | 75,00 |
|  | garsonjera – 4 ležišča | 1 | 60,00 |

**SLOVENIJA**

Cena najema počitniških enot na območju Republike Slovenije vključuje DDV, ki znaša 9,5%. Turistična taksa in stroški prijave niso vključeni v ceno in se plačajo po ceniku recepcije ob prijavi. Račun za plačilo letovanja je potrebno poravnati najkasneje 10 dni pred nastopom letovanja.

# Termini

Posamezni termin letovanja v počitniških objektih vključuje 7nočitev. Menjava gostov je ob sobotah. Počitniške enote letovalci prevzamejo od 14. ure dalje in jih na dan odhoda zapustijo najkasneje do 11. ure. Podrobne informacije o času prevzema in izpraznitve počitniške enote ter navodila za letovanje v posamezni enoti bodo poslane posamezniku skupaj z napotnico.

Ob nastopu termina lahko na recepciji ključe prevzame samo nosilec letovanja, ki je naveden na napotnici za letovanje. Recepcijske službe drugim osebam ključev ne bodo izročale.

Razpisani termini za počitniške enote v **Sloveniji** so **7- dnevni, in sicer**:

|  |  |
| --- | --- |
| **december 2025** | od 20. 12. do 27. 12. 2025 |
|  | od 27. 12. do 03. 01. 2026 |
| **januar 2026** | od 03. 01. do 10. 01. 2026 |
|  | od 10. 01. do 17. 01. 2026 |
|  | od 17. 01. do 24. 01. 2026 |
|  | od 24. 01. do 31. 01. 2026 |
| **februar 2026** | od 31. 01. do 07. 02. 2026 |
|  | od 07. 02. do 14. 02. 2026 |
|  | od 14. 02. do 21. 02. 2026 |
|  | od 21. 02. do 28. 02. 2026 |

# Prijava

Na razpis se lahko prijavijo vsi zaposleni in upokojeni javni uslužbenci organov državne uprave (ministrstev, organov v sestavi, vladnih služb in upravnih enot – v nadaljevanju: notranji upravičenci). **Prijava je možna od srede 8. 10. 2025 dalje do vključno 22. 10. 2025**. Prijavnica se šteje za pravočasno, v kolikor je oddana zadnji dan roka za prijavo do 24.00 ure.

Notranji upravičenci lahko vložijo samo **eno prijavnico** (za eno razpisano lokacijo z izbranim številom razpoložljivih ležišč in samo za en termin).V primeru posredovanja dveh ali več prijavnic za različne termine ali lokacije, bo upoštevana samo prvo prispela pravilna prijava, preostalih prijavnic strokovna služba ne bo obravnavala.

Prijava na točno določeno posamezno enoto na lokaciji iz tabele, ki je priloga 1, ni možna.

**Notranji upravičenec mora k prijavnici priložiti s strani pristojne kadrovske službe organa izdano potrdilo o zaposlitvi in doseženi delovni dobi javnega uslužbenca na dan objave razpisa, to je na dan 8. 10. 2025** z vsebino, kot je vidna iz predloga obrazca, ki je priloga razpisa.

Notranji upravičenci, ki ob vložitvi prijavnice ne bodo priložili potrdila kadrovske službe o zaposlitvi in delovni dobi, bodo s strani strokovne službe pozvani k dopolnitvi vloge. Skrajni rok za **dopolnitev vloge je** **29. 10. 2025**.

Prijave, h katerim ne bo priloženo potrdilo o zaposlitvi in delovni dobi javnega uslužbenca, bodo izločene iz nadaljnje obravnave.

**Prijava je možna izključno s prijavnico,** ki je objavljena na spletnem portalu eUprava, in sicer:

* razpisna prijavnica za letovanje v zimski sezoni z e-identiteto (tudi s službenim digitalnim potrdilom SIGOV-CA) ali
* razpisna prijavnica za letovanje v zimski sezoni – brez e-identitete.

Obe prijavnici sta objavljeni na spletnem mestu**:**

<https://e-uprava.gov.si/podrocja/potovanja-vizumi/pocitniske-kapacitete/prijava-na-letovanje.html>

O uspešni oddaji prijavnice bo prijavitelj, ki bo izpolnil vlogo z e-identiteto, avtomatsko obveščen na elektronski naslov, ki ga bo navedel na prijavnici. Na vpisani elektronski naslov bo prejel tudi vsa nadaljnja obvestila. V primeru oddaje razpisne prijavnice za letovanje brez e-identitete, prijavitelj potrdila o uspešni oddaji prijave ne bo prejel.

Pri izbiri posamezne lokacije je potrebno dosledno upoštevati število razpoložljivih ležišč. V posamezni enoti lahko prebiva le toliko oseb, kolikor je za posamezno enoto s strani strokovne službe predvidenih ležišč, upoštevaje izjemo glede enega predšolskega otroka v starosti do 5,9 let, za katerega se šteje, da ne zaseda svojega ležišča. Izjema velja, v kolikor posamezna enota glede na opremljenost, površino in razporeditev prostorov to omogoča, kar je razvidno iz priloge 1. Ministrstvo za lokacije, kjer število odraslih oseb skupaj s predšolskim otrokom presega razpoložljiva ležišča, za tega otroka ne zagotavlja pomožnega ležišča.

Komisija za počitniško dejavnost (v nadaljevanju: komisija) bo iz nadaljnje obravnave izločila prijave, ko:

* prijavljeni ni notranji upravičenec do prijave na razpisu ali
* prijavnica ni oddana na predpisan način (elektronska prijava) ali
* prijavnica ne prispe oziroma ni oddana v predpisanem roku ali
* je na prijavnici prijavljenih več oseb, kot je razpoložljivih ležišč na posamezni lokaciji, z izjemo, da gre za enega predšolskega otroka v starosti do 5,9 let in je v tabeli 1 označeno, da se le ta ne šteje, da zaseda ležišče ali
* je prijavljeni v okviru tega razpisa že poslal veljavno prijavo in prejšnje ni preklical ali
* k prijavnici ni priloženo ustrezno izpolnjeno in podpisano potrdilo o zaposlitvi in delovni dobi javnega uslužbenca.

# Način dodeljevanja počitniških enot v razpisu

Po preteku roka za prijavo bodo vse pravilne, popolne in pravočasne prijavnice točkovane v skladu s kriteriji iz 19. člena pravilnika.

Prosilcem se dodelijo točke na podlagi naslednjih kriterijev, ki so izpolnjeni na dan objave razpisa (to je **8. 10. 2025**):

1. šoloobvezni otroci notranjega upravičenca ali njegovega zakonca oziroma partnerja iz partnerske zveze, zunajzakonskega partnerja oziroma partnerja nesklenjene partnerske zveze (otroci v osnovni šoli od prvega do devetega razreda) - 20 točk za vsakega šoloobveznega otroka;
2. predšolski otroci ali otroci do dopolnjenega 18. leta starosti notranjega upravičenca ali njegovega zakonca oziroma partnerja iz partnerske zveze, zunajzakonskega partnerja oziroma partnerja nesklenjene partnerske zveze - 10 točk za vsakega predšolskega otroka ali otroka do dopolnjenega 18 leta starosti;
3. uporaba počitniških enot v preteklih šestih sezonah (zadnjih treh poletnih in zadnjih treh zimskih sezonah), vendar le, če mu je bilo dodeljeno letovanje za celoten termin določen v razpisu:

* tri ali večkrat - 0 točk,
* dvakrat - 30 točk,
* enkrat - 60 točk,
* nikoli - 90 točk;

1. zaposlitev notranjega upravičenca v organu državne uprave, razen Ministrstva za notranje zadeve, Ministrstva za obrambo in njunih organov v sestavi ter Uprave Republike Slovenije za izvrševanje kazenskih sankcij, - 100 točk;
2. zaposlitev notranjega upravičenca na Ministrstvu za notranje zadeve, Ministrstvu za obrambo in njunih organov v sestavi ter Upravi Republike Slovenije za izvrševanje kazenskih sankcij, ki ima v upravljanju svoje počitniške enote, - 50 točk in
3. delovna doba - 1 točka na dopolnjeno leto delovne dobe v javnem sektorju.

Pri notranjih upravičencih, ki so upokojeni delavci organov državne uprave, se upošteva le kriterij iz tretje točke prejšnjega odstavka.

O dodelitvi letovanja v počitniških enotah na razpisanih lokacijah bo odločala komisija, ki bo letovanje dodelila prijavljenim, ki bodo na lokaciji in terminu, ki so ga navedli na prijavi, dosegli največje število točk. V primeru, da za isto počitniško enoto v istem terminu dva ali več prijavljenih dosežeta enako število točk, se bo letovanje dodelilo tistemu, ki prvi po vrstnem redu posameznih kriterijev doseže večje število točk. Če dva ali več prijavljenih po vseh kriterijih doseže enako število točk, o dodelitvi počitniške enote odloči žreb.

Prijavljeni bodo o rezultatih razpisa obveščeni po elektronski pošti na e-naslov, ki so ga navedli v prijavi, najkasneje do **10. 11. 2025**, s čimer je razpis zaključen. V kolikor jim dodeljena počitniška enota ne bo ustrezala, lahko v osmih dneh po prejemu obvestila o dodelitvi letovanja umaknejo prijavo brez finančnih posledic. Za umik prijave se šteje pisno obvestilo, ki je posredovano na uradni elektronski naslov strokovne službe ([pocitnice.mju@gov.si](mailto:pocitnice.mju@gov.si)).

Prijavitelj z oddajo prijavnice izjavlja, da je seznanjen, da po preteku 8 dni po prejemu obvestila o dodelitvi prenos letovanja na drugo osebo, zamenjava dodeljene počitniške enote ali sprememba termina letovanja ni možna.

Po zaključenem razpisu bo na spletni strani ministrstva objavljen seznam doseženih točk notranjih upravičencev, ki so na razpisu uspeli v posameznem terminu, za posamezno počitniško enoto.

Zoper odločitev komisije o dodelitvi počitniške enote ni pritožbe.

# Dodeljevanja počitniških enot po zaključenem razpisu

Počitniške enote, ki v času razpisa ne bodo dodeljene, bo strokovna služba dodelila prijavljenim na razpis, ki ne bodo dosegli zadostnega števila točk za dodelitev letovanja. Pogoji in način prijave bodo navedeni v obvestilu o rezultatih razpisa.

# Odpoved letovanja

V primeru odpovedi letovanja je letovalec dolžan plačati stroške odpovedi letovanja, ki so odvisni od datuma prejema pisne odpovedi, pri čemer se kot prvi dan šteje dan prejema pisne odpovedi, kot zadnji dan pa se šteje en dan pred začetkom letovanja. Začetek letovanja je prvi dan odobrenega termina.

Stroški odpovedi znašajo:

do 30 dni pred začetkom letovanja………………..…………brez stroškov odpovedi letovanja

od 29 do 22 dni pred začetkom letovanja……………………………20% cene letovanja

od 21 do 15 dni pred začetkom letovanja……………………………30% cene letovanja

od 14 do 8 dni pred začetkom letovanja……………………………..50% cene letovanja

od 7 do 1 dni pred začetkom letovanja………………………………80% cene letovanja

na dan začetka letovanja…………………………………………….100% cene letovanja.

V primeru bolezni letovalca ali ožjega družinskega člana lahko letovalec odpove letovanje najkasneje en dan pred začetkom letovanja. Odpoved je potrebno strokovni službi posredovati pisno in predložiti dokazilo o nastopu bolezni.

V tem primeru je letovalec dolžan plačati stroške v višini 20% cene letovanja.

Če okoliščine iz prejšnjega odstavka nastopijo prej kot 14 dni pred začetkom letovanja, se letovalcu zaračunajo stroški odpovedi v skladu s 4. odstavkom 36. člena pravilnika.

V primerih nujne službene zadržanosti nosilca letovanja, ki je zaposlen v organih državne uprave, lahko le-ta odpove letovanje najkasneje en dan pred začetkom letovanja. Glede obstoja nujne službene zadržanosti letovalec predloži izjavo delodajalca o nujni službeni zadržanosti, ki jo podpiše predstojnik organa državne uprave.

V kolikor letovalec predloži potrdilo, se stroški odpovedi ne zaračunajo.

V primeru nastopa višje sile ali izrednih nepredvidljivih okoliščin, ki so nastale pred nastopom letovanja, lahko letovalec odpove letovanje najkasneje na dan začetka letovanja, vse do prijave in prevzema ključev pri recepcijski službi.

Kot izredne okoliščine ni mogoče šteti dogodek, ki je nastopil prej kot 14 dni pred začetkom letovanja.

Če se letovalec pri odpovedi letovanja sklicuje na izredne okoliščine in v roku treh dni od njihovega nastanka pisno obvesti strokovno službo ter predloži dokazilo, mu strokovna služba zaračuna stroške v višini 20% cene letovanja.

O obstoju izredne okoliščine iz prejšnjega odstavka odloči komisija.

# Hišni ljubljenčki

V skladu s 16. členom pravilnika so domače živali izjemoma dovoljene v predvidenih počitniških enotah, kar je razvidno iz opisa posamezne počitniške enote. Trenutno omogočamo bivanje domačim živalim na naslednjih lokacijah:

**Slovenija:**

* Bohinjska Bistrica, Jeglič F-43,
* Kranjska Gora, Čičare 9/003,
* Kranjska Gora, Čičare 9D/206,

Pri letovanju v zgoraj navedenih enotah je **v primeru letovanja skupaj z živaljo** **obvezno doplačilo za čiščenje po zaključenem letovanju**, ki ga je dolžan naročiti in plačati letovalec na recepciji naselja ob prihodu in dvigu ključev od počitniške enote. Strošek čiščenja se plača po ceniku posamezne recepcije. V kolikor čiščenje ne bo izvedeno, bo strokovna služba naročila čiščenje in povračilo stroškov terjala od letovalca.

V ostalih počitniških enotah domače živali niso dovoljene.

# Splošne informacije

Na spletni strani ministrstva: <https://www.gov.si/zbirke/storitve/prijava-na-letovanje-v-pocitniskih-enotah-ministrstva-za-javno-upravo/> so objavljeni: pravilnik, razpis za letovanje v zimski sezoni 2025/2026, povezava do prijavnice na eUpravi in opisi počitniških enot, ki so vključene v razpis. Po zaključenem razpisu bodo na spletni strani objavljeni tudi rezultati razpisa in preostali prosti termini za letovanje.

Počitniške enote bodo pred začetkom zimske sezone generalno počiščene. Vsak letovalec je po končanem letovanju dolžan zapustiti počitniško enoto **pospravljeno, urejeno in primerno za bivanje za naslednjega uporabnika**. V nasprotnem primeru bo moral poravnati stroške, nastale zaradi čiščenja počitniške enote neposredno po njegovem odhodu.

Podrobnejše informacije in dodatna pojasnila o razpisu lahko zainteresirane osebe dobijo od ponedeljka do petka med 9.00 in 12.00 uro na telefonski številki: 01 478 83 83, oziroma na elektronskem naslovu: [pocitnice.mju@gov.si](mailto:pocitnice.mju@gov.si).

**Maja Pogačar**

**generalna direktorica**

PRILOGI:

* Priloga 1: Seznam enot z možnostjo dodatnega ležišča v RS\_zimska sezona
* Priloga 2: Predlog potrdila o zaposlitvi in delovni dobi